Ørjan Håskjold Nyland har skrevet under på en treårskontrakt med Aston Villa.

Det bekrefter Championship-klubben på sine nettsider.​

– Jeg ser frem til å spille for denne store klubben, og kan ikke vente med å komme i gang. Alt har skjedd veldig fort, og jeg er veldig glad for å kunne kalle meg en Villa-spiller, sier den tidligere Hødd- og Molde-keeperen til Villas nettsider.

Birmingham-klubben oppgir ikke overgangssum, men ifølge Birmingham Mails opplysninger koster landslagskeeperen dem 10,6 millioner kroner.

Andre keepersignering

Han blir Steve Bruces andre keepersignering denne sommeren. Fra før har Villa-manageren hentet André Moreira på lån fra Atlético Madrid. Det var imidlertid skadeforfulgte Jed Steer som voktet buret i 3-1-seieren over Hull i serieåpningen.

Ifølge Birmingham Mail blir det en kamp mellom Nyland, Moreira og Steer om hvem som skal stå mot Wigan neste kamp.

– Hører hjemme i Premier League

I mai måtte Nylands nye klubb si tapt for Fulham i opprykksfinalen. 27-åringen melder seg klar for ny opprykkskamp.

– Denne klubben hører hjemme i Premier League, og jeg har lyst til å bidra med å få oss tilbake dit, sier nordmannen.

Den oppfatningen deler TV 2s fotballekspert, Simen Stamsø Møller.

– Det er utrolig gøy å ha en nordmann i en så stor engelsk klubb. De fortjener ikke å ligge der. Aston Villa burde vært et av lagene i Premier League. Nyland var veldig god i starten av karrièren, men han har hatt en litt dårlig kurve, sier Stamsø Møller.